Fyrirhugað er að grafa upp um milljón rúmmetra af vikri á ári á Mýrdalssandi og flytja til Evrópu og Norður-Ameríku. Vikurforðinn á svæðinu sem um ræðir myndi duga í slíkan útflutning næstu 100 árin.
Þetta kemur fram í umhverfismatsskýrslu um verkefnið, sem gerð var af Eflu, og er nú til umsagnar hjá Skipulagsstofnun. Það er þýska fyrirtækið EP Power Minerals sem stendur að verkefninu, en efnistakan er áætluð á Mýrdalssandi austan og suðaustan við Hafursey, í svokallaðri Háöldu.
Vikrinum verður ekið til Þorlákshafnar allan sólahringinn þegar fyrirhuguð efnistaka hefst, þaðan sem honum verður siglt út í heim. Fyrirhugað er að aka stórum vöruflutningabílum fullum af vikri milli Mýrdalssands og Þorlákshafnar á kortersfresti allan sólarhringinn og tómum bílum til baka með sömu tíðni. Samkvæmt upplýsingum fréttastofu er ráðgert að aðeins verði gert hlé á starfseminni um jól og fram í janúar.
Fyrirhugað efnistökusvæði er 15,5 ferkílómetrar og talið er að auðvinnanlegur vikur á því svæði sé um 146 milljónir rúmmetra. Miðað er við um 286 þúsund rúmmetra efnistöku fyrsta árið en um milljón rúmmetra efnistöku á ári að fimm árum liðnum. Miðað við áætlanir ætti vikurlagið á Mýrdalssandi að duga til uppgraftar í ein 100 ár.
Fyrirtækið EP Power Minerals er eigandi þess lands sem um ræðir í gegnum félagið Mýrdalssandur ehf. Þrír Íslendingar eiga svo 10% í Mýrdalssandi í gegnum félagið Lásastígur ehf.
Fyrirhugað er að grafa upp um milljón rúmmetra af vikri á ári á Mýrdalssandi og flytja til Evrópu og Norður-Ameríku. Vörubílar fullir af vikri færu um á kortersfresti allan sólarhringinn, allan ársins hring.